ಫುಜಿ (ಪ್ಲಾಂಚೆಟ್ ಬರವು)

## ಫುಜಿ (ಪ್ಲಾಂಚೆಟ್ ಬರವು)

ಫುಜಿನ್ "ಪ್ಲಾಂಚೆಟ್ ಬರವು" ಅತ್ತಂದೆ "ಆತ್ಮ ಬರವು" ಪಂಡ್ದ್ ಲೆಪ್ಪುವೆರ್, ಉಂದು ಚೀನೀ ಧರ್ಮೊಲೆಡ್ ಒಂಜಿ ಧಾರ್ಮಿಕ ಆಚರಣೆ ಆದುಂಡು, ಉಂದೆಟ್ ದೇವತೆಲು, ಪಿರಾಕ್ದಕುಲು ಅತ್ತಂದೆ ಆತ್ಮೊಲೆನ ಸಂದೇಶೊಲೆನ್ ಒಂಜಿ ಮಾಧ್ಯಮ ಅತ್ತಂದೆ ಭಾಗವಹಿಸುನ ಜನಕ್ಲೆನ ಗುಂಪು ಮಾರ್ಗದರ್ಶನ ಮಲ್ಪುನ ಮರತ್ತ ಅತ್ತಂದೆ ಲೋಹದ ಸ್ಟೈಲಸ್ ಮೂಲಕ ಪಾಡುವೆರ್. ಫುಜಿ ಪಂಡ ಸ್ವಯಂಚಾಲಿತ ಬರವುದ ಒಂಜಿ ರೂಪ, ಉಂದೆಟ್ ಮಸ್ತ್ ಸರ್ತಿ ಪ್ಲಾಂಚೆಟ್ ಪನ್ಪಿನ ಒಂಜಿ ಜರಡಿ ಅತ್ತಂಡ ಟ್ರೇನ್ ಬಳಕೆ ಮಲ್ಪುವೆರ್, ಉಂದೆನ್ ಮರಳು ಅತ್ತಂಡ ಧೂಪದ ಬೂದಿಡ್ ತುಂಬುವೆರ್ ಅಲ್ಪ ಅಕ್ಷರೊಲೆನ್ ಪೆನ್ ಅತ್ತಂಡ ಸ್ಟೈಲಸ್ ನ್ ಬಳಸದ್ ಬರೆಪೆರ್. ಈ ಅಭ್ಯಾಸೊನು ಸಾಂಗ್ ರಾಜವಂಶೊದ ಸುರುತ ಕಾಲೊಡು ದಾಖಲಾತ್ ದ್ ಉಂಡು, ಬೊಕ್ಕ ಒಂಜಿ ನಿರ್ದಿಷ್ಟ ದೇವತೆನೊಟ್ಟುಗು ಒಂಜಿ ವೇದಿಕೆಡ್ ಒಟ್ಟು ಸೇರ್ದಿನ ವ್ಯಕ್ತಿಲೆನ್ ಅತ್ತಂದೆ ಸಮುದಾಯೊಲೆನ್ ಸಂಪರ್ಕ ಮಲ್ಪುನ ಒಂಜಿ ವಿಧಾನೊ ಆದ್ ಸೇವೆ ಮಲ್ಪುಂಡು. ಈ ಅಭ್ಯಾಸೊದ ಉದ್ದೇಶ ವೈಯಕ್ತಿಕ ವಿನಂತಿಲೆನ್ ಪೂರೈಸವುನವು, ಗುಣ ಮಲ್ಪುನವು, ವೈಯಕ್ತಿಕ ಅತ್ತಂದೆ ಸಾಮಾಜಿಕ ವಿಷಯೊಲೆಡ್ ನೈತಿಕ ಮಾರ್ಗದರ್ಶನೊನು ಒದಗಿಸವುನವು, ಬೊಕ್ಕ ಕೆಲವು ಸಂದರ್ಭೊಡು, ಎತ್ತರದ ಆಧ್ಯಾತ್ಮಿಕ ಗುರಿಲೆನ್ ಸಾಧಿಸೆರೆ ಸಹಾಯ ಮಲ್ಪುನವು.
ಫುಜಿ ಅಧಿವೇಶನೊಡು, ದೇವತೆ ಒಂಜಿ ಮಾಧ್ಯಮದ ದೇಹೊಗು ಇಳಿಯೊಂದು ಬೊಕ್ಕ ಕಾಗದ, ಮರಳು ಅತ್ತಂದೆ ಬೂದಿಡ್ ಬೇತೆ ಬೇತೆ ಬರವುದ ಪಾತ್ರೆಲೆನ್ ಬಳಸದ್ ಪ್ರತಿಕ್ರಿಯೆಲೆನ್ ನಿಯಂತ್ರಣ ಮಲ್ಪುನ ಮೂಲಕ ಸಂವಹನ ಮಲ್ಪುವೆರ್—ಸಂಕ್ಷಿಪ್ತ ಸಂದೇಶೊಲೆಡ್ದ್ ಸುರು ಮಲ್ತ್ ದ್ ವಿಸ್ತಾರವಾದ್ ಗ್ರಂಥೊಲೆಗ್ ಮುಟ್ಟ.
ಫುಜಿದ ಅಭ್ಯಾಸ ದಾವೋಯಿಸ್ಟ್, ಜಾನಪದ ಚೀನೀ ಬೊಕ್ಕ ಬೌದ್ಧ ಧಾರ್ಮಿಕ ಸಂದರ್ಭೊಲೆಡ್ ಮಹತ್ವದ ಪಾತ್ರ ವಹಿಸೊಂದುಂಡು, ಅವು ಪ್ರತಿಯೊಂಜಿಲಾ ಅಯಿತ ಕಾರ್ಯೊಲೆನ್ ಬೊಕ್ಕ ಅರ್ಥೊಲೆನ್ ಬೇತೆ ಬೇತೆ ರೀತಿಡ್ ರೂಪೊ ಕೊರ್ತುಂಡು. ಫುಜಿ ಈ ಸಂಪ್ರದಾಯೊಲೆನ ನಡುಟು ಒಂಜಿ ಸಿಂಕ್ರೇಟಿಕ್ ಪರಸ್ಪರ ಕ್ರಿಯೆನ್ ತೋಜಾವುಂಡು, ದೈವಿಕ ಸಂವಹನ, ನೈತಿಕ ಸೂಚನೆ ಬೊಕ್ಕ ಧಾರ್ಮಿಕ ಮಾರ್ಗದರ್ಶನೊಗು ಒಂಜಿ ಮಾಧ್ಯಮವಾದ್ ಸೇವೆ ಮಲ್ಪುಂಡು. ಫುಜಿ ವಿಧಾನೊಡು ಬರೆತಿನ ಗ್ರಂಥೊಲು ಕೆಲವು ಚೀನೀ ಧಾರ್ಮಿಕ ಸಂಪ್ರದಾಯೊಲೆಡ್ ಮುಖ್ಯವಾದ್ ಬತ್ತ್ಂಡ್. ಈ ಗ್ರಂಥೊಲು ಸಾಮಾನ್ಯವಾದ್ ನೈತಿಕ ಬೋಧನೆಲು, ಬ್ರಹ್ಮಾಂಡೀಯ ಒಳನೋಟೊಲು, ಅತ್ತಂದೆ ಆಚರಣೆಲೆನ್ ನಡಪಾಯೆರೆ ಮಾರ್ಗದರ್ಶನೊನು ಸೇರ್ದುಂಡು. ಫುಜಿನ್ ಕೆಲವು ಆಗ್ನೇಯ ಏಷ್ಯಾದ ಸಮುದಾಯೊಲೆಡ್ ಲಾ ನಡಪಾವೆರ್, ಉದಾಹರಣೆಗೆ ವಿಯೆಟ್ನಾಮಿನ ಪೊಸ ಧರ್ಮ ಕಾವೊಡಾವೊಯಿಸಂ.
## ಚರಿತ್ರೆ

ಚೀನೀ ಜಾನಪದ ಧರ್ಮೊಡು ಆತ್ಮ-ಬರವುಗು ಮಸ್ತ್ ಇತಿಹಾಸ ಉಂಡು ಬೊಕ್ಕ ಆತ್ಮೊಲೆಡ್ದ್ ಸಂದೇಶೊಲೆನ್ ಕೋರುನವು ಇನ್ನಗಲಾ ಪಿರಾಕ್ ದವು. ಪೂರ್ವ ಹಾನ್ ಯುಗದ ಕಡೆಟ್ ಸೆಲೆಸ್ಟಿಯಲ್ ಮಾಸ್ಟರ್ ದಾವೋಯಿಸಂದ ಯಾಜಕೆರ್ ದೇವತೆಲೆಗ್ ಲಿಖಿತ ಅರ್ಜಿಲೆನ್ (章; ಝಾಂಗ್) ಕಡಪುಡುವೆರ್ ಬೊಕ್ಕ ದೇವತೆಲು ಬದಲಾದ್ ಗ್ರಂಥೊಲೆನ್ ತೆರಿಪಾವೆರ್ ಪನ್ಪಿನ ನಂಬಿಕೆ ಉಂಡು.ಫುಜಿ ಸ್ಪಿರಿಟ್-ರೈಟಿಂಗ್ ದ ನಿಜವಾದ್ ತಂತ್ರೊನು ಸುರುಕು ಲಿಯು ಸಾಂಗ್ ರಾಜವಂಶೊದ (420-479 CE) ಕಾಲೊಡು ದಾಖಲಾತ್ಂಡ್.ಶೆನ್ ಕುವೊ ಬೊಕ್ಕ ಸು ಶಿ ನಂಚಿನ ಲೇಖಕೆರ್ ಜಿಗು (紫姑; "ಪರ್ಪಲ್ ಮೈಡೆನ್") ಪನ್ಪಿನ ಸ್ಪಿರಿಟ್ ಆಫ್ ದ ಲ್ಯಾಟ್ರಿನ್ ನ್ ಲೆಪ್ಪುನಗ ಫುಜಿ ಜನಪ್ರಿಯ ಆಂಡ್. ರೇಷ್ಮೆ ಉತ್ಪಾದನೆದ ಬಗ್ಗೆ ದೇವಿನ್ ಕೇನುನ ಪೊಣ್ಣು ಭಕ್ತೆರೆನ ಗುಂಪುಲು ಸುರುಕು ಅಲೆನ್ ಆಹ್ವಾನಿಸಯೆರ್.ಕಾಲ ಕರಿಲೆಕನೆ ಈ ಅಭ್ಯಾಸೊನು ಗಣ್ಯೆರ್ ಬೊಕ್ಕ ಸಾಹಿತ್ಯೆರ್ ಅಳವಡಿಸಯೆರ್, ಉಂದು ದೇವತೆಲು ಬೊಕ್ಕ ಪಿರಾಕ್ದಕುಲೆನೊಟ್ಟುಗು ಸಂವಹನ ಮಲ್ಪುನ ಒಂಜಿ ಅತ್ಯಾಧುನಿಕ ಮಾರ್ಗ ಆಂಡ್.ಫುಜಿನ್ ದಾವೋಯಿಸ್ಟ್ ಪಾದ್ರಿಲುಲಾ ದತ್ತು ಪಡೆಯೆರ್ ಬೊಕ್ಕ ದಾವೋಯಿಸ್ಟ್ ಆಚರಣೆದ ಅಭ್ಯಾಸೊಗು ಸಂಪರ್ಕ ಮಲ್ತೆರ್. ದಾವೋಯಿಸ್ಟ್ ಪಾದ್ರಿಲು ಸ್ವರ್ಗದ ಆಕಾಶ ಅಧಿಕಾರಶಾಹಿದೊಟ್ಟುಗು ಸಂವಹನ ಮಲ್ಪುನ ಒಂಜಿ ಮಾರ್ಗ ಪಂಡ್ದ್ ತೂಯೆರ್.
## ಚೀನೀ ಧರ್ಮೊಲು,ಅಯಿಟ್ಟ್ ಫುಜಿ ಆಚರಣೆ
=ದಾವೋವಾದ=
ದಾವೋಯಿಸ್ಟ್ ಧರ್ಮೊಲೆಡ್, ಫುಜಿನ್ ಆತ್ಮ ಲೋಕೊದೊಟ್ಟುಗು ಸೇರ್ಸಾವುನ ಸಂಪರ್ಕ  ಸಾಧನೊ ಆದ್ ತೂಪೆರ್. ದಾವೋಯಿಸ್ಟ್ ಪುರೋಹಿತೆರ್ ಆಕಾಶ ಜೀವಿಲು, ಅಮರ್ ಲು, ಅತ್ತಂದೆ ಪಿರಾಕ್ದಕುಲೆನೊಟ್ಟುಗು ಸಂವಹನ ಮಲ್ಪೆರೆ ಬೊಕ್ಕ ಧಾರ್ಮಿಕ ವಿಷಯೊಲೆಡ್ ಮಾರ್ಗದರ್ಶನ ಪಡೆಯೆರೆ ಈ ತಂತ್ರೊನು ಆಚರಣೆಲೆಡ್ ಬಳಸುವೆರ್.
=ಬೌದ್ಧ ಧರ್ಮ=
ಫುಜಿ ಸ್ಪಿರಿಟ್ ಬರವುಲಾ ಚೀನೀ ಬೌದ್ಧ ಧರ್ಮದ ಪ್ರಭಾವೊಡು ಬೊಕ್ಕ ಪ್ರಭಾವಿತ ಆಂಡ್. ಕೆಲವು ದಾವೋವಾದಿ ಫುಜಿ ಬರವುಲು ಸ್ಪಷ್ಟ ಬೌದ್ಧ ಪ್ರಭಾವೊನು ತೋಜಾವುಂಡು. ಕೆಲವು ಜನಪ್ರಿಯ ಬೌದ್ಧ ದೇವತೆಲು (ಗುವಾನ್ಯಿನ್, ಮೈತ್ರೇಯ ಬೊಕ್ಕ ಜಿ ಗೊಂಗ್ ನಂಚಿನಕುಲು) ಆತ್ಮ-ಬರವುದ ವೇದಿಕೆಲೆನ ಕೇಂದ್ರ ದೇವತೆಲು ಆಯೆರ್ ಅಲ್ಪ ಅಕುಲು ಮಾಧ್ಯಮೊಲೆಡ್ದ್ ಸಂಪರ್ಕದ ಕೊಂಡಿ ಆತೆರ್. ಉಂದು 19ನೆ ಶತಮಾನೊದ ಮಧ್ಯೊಡ್ದ್ ಬೊಕ್ಕ ವಿಶೇಷವಾದ್ ಜನಪ್ರಿಯ ಆಂಡ್. ಈ ಅಭ್ಯಾಸೊ ಅಸಂಖ್ಯಾತ ಬೌದ್ಧ ಆತ್ಮ-ಬರವುದ ಗ್ರಂಥೊಲೆಗ್ ಕಾರಣವಾತ್ಂಡ್.
=ಚೀನೀ ಜಾನಪದ ಧರ್ಮೊಲು= 
ಜಾನಪದ ಧರ್ಮೊಡು, ಫುಜಿ ಜಾಸ್ತಿ ವಿಕೇಂದ್ರೀಕೃತವಾದುಂಡು, ಸ್ಥಳೀಯ ದೇವಸ್ಥಾನೊಲೆಡ್ ಅತ್ತಂಡ ಆತ್ಮ-ಮಾಧ್ಯಮ ಸಂಘೊಲೆಡ್ ಅಭ್ಯಾಸ ಮಲ್ಪುನವು. ದಾವೋವಾದೊಡು ಅಯಿತ ಔಪಚಾರಿಕ ಬಳಕೆದಲೆಕ ಅತ್ತ್, ಜಾನಪದ ವೈದ್ಯೆರ್ ವೈಯಕ್ತಿಕ ಬಿಕ್ಕಟ್ಟುಲೆನ್ ಪರಿಹಾರ ಮಲ್ಪುನ, ಕಾಯಿಲೆಲೆನ್ ಗುರುತಿಸವುನ, ಅತ್ತಂದೆ ಕುಟುಂಬ ಅತ್ತಂದೆ ವ್ಯವಹಾರದ ವಿಷಯೊಲೆಡ್ ಸಲಹೆ ದೆತೊನುನಂಚಿನ ಪ್ರಾಯೋಗಿಕ ಉದ್ದೇಶೊಲೆಗ್ ಫುಜಿನ್ ಬಳಕೆ ಮಲ್ಪುವೆರ್.ಗುವಾಂಡಿ (ಯುದ್ಧದ ದೇವೆರ್) ಬೊಕ್ಕ ಮಜು (ಸಮುದ್ರ ದೇವತೆ) ಇಂಚಿನ ದೇವತೆಲೆನ್ ಸಾಮಾನ್ಯವಾದ್ ಆಹ್ವಾನ ಮಲ್ಪುವೆರ್. ಫುಜಿದ ಈ ಅಂಶ ಅಯಿತ ಪ್ರವೇಶಸಾಧ್ಯತೆ ಬೊಕ್ಕ ಹೊಂದಾಣಿಕೆನ್ ತೋಜಾವುಂಡು.ಕೆಲವು ಸಂಘಟಿತ ಚೀನೀ ಸಂಪ್ರದಾಯೊಲೆಡ್ ಫುಜಿ ಮುಖ್ಯವಾದ್ ಉಂಡು, ಉದಾಹರಣೆಗೆ ಯಿಗುವಾಂಡಾವೊ ಚಳುವಳಿ, ಉಂದು ಫುಜಿ-ಪಡೆಯಿನ ಗ್ರಂಥೊಲೆನ್ ಅಕ್ಲೆನ ಧಾರ್ಮಿಕ ಕಾರ್ಪಸ್ ಡ್ ಒಟ್ಟು ಸೇರಾದ್, ಅವುಲು ಉಪ್ಪುನ ನೈತಿಕ, ತಾತ್ವಿಕ ಅತ್ತಂದೆ ಅಂತ್ಯಶಾಸ್ತ್ರೀಯ ಸಂದೇಶೊಲೆಗ್ ದೈವಿಕ ಮೂಲೊನು ವಾದ ಮಲ್ಪುಂಡು.

ವರ್ಗೊ:ಸ್ಪ್ರಿಂಗ್ ಮಂತ್ ಎಡಿಟ್-ಅಥಾನ್